Morten Bødskov (S), 2007-04-18:
Som det allerede har været fremme, har lovforslaget som det første mål at forhøje bøderne ved ulovlig besiddelse af euforiserende stoffer.
For det andet er formålet at lempe lovgivningen, så socialt udsatte grupper, som har et vedvarende misbrug af stoffer, i højere grad vil få advarsler som i dag frem for bøder for besiddelse af euforiserende stoffer.
Der er ingen tvivl om, at udbredelsen af euforiserende stoffer i vores samfund er et meget alvorligt problem, som der til stadighed skal sættes stærkere ind over for.
Narkomaner og andre afhængige skal hjælpes ud af deres problemer; unge festnarkomaner skal mærke, at deres weekendrus ikke er en fest, men rent faktisk kriminalitet, og der skal sættes hårdere ind over for bagmændene bag narkoen.
På baggrund af indstilling fra Rigsadvokaten lægges der nu op til, at bødeniveauet ændres i sager om ulovlig besiddelse af euforiserende stoffer, så bødeniveauet for besiddelse af hash og lignende stoffer til eget forbrug bliver på 2.000 kr. eller mere, og i forlængelse heraf hæves bøderne for besiddelse af særlig farlige eller skadelige stoffer, f.eks. heroin, kokain, amfetamin og ecstasy til mindst 3.000 kr.
I gentagelsestilfælde forhøjes bøderne anden gang med 50 pct. og tredje gang med 100 pct.
I Socialdemokratiet mener vi, at bødestørrelserne her er rimelige, ikke mindst set i forhold til andre bødesatser, altså 5.000 kr. for eksempelvis at blive taget med en såkaldt butterflykniv på en skole eller en bøde på 2.000 kr. første gang, man stjæler en knallert.
De nuværende bødesatser synes ikke at have en tilstrækkelig præventiv effekt.
Spørger man sig lidt omkring, vil man vide, at også selv meget farlige euforiserende stoffer er i kraftig udbredelse i mange ungdomsmiljøer, og de steder, hvor de ikke er det, kan de ofte skaffes inden for ganske kort tid.
Det er en skidt udvikling, som vi i Socialdemokratiet mener vi skal gøre alt for bliver stoppet.
Uanset hvor festligt et lag euforiserende stoffer indtages i, er der en risiko for, at weekendrusen bliver til misbrug og undergang for den enkelte.
Vi er overbeviste om, at højere bødetakster er en del af svaret på problemerne med den kraftige udbredelse af euforiserende stoffer i visse miljøer.
Mange af de problemer, som politi og sociale myndigheder oplever med unge i dag, kan henføres til udbredelsen af euforiserende stoffer.
Vi ser derfor det her tiltag i naturlig sammenhæng med styrkelsen af SSP-samarbejdet og den generelle styrkelse af det lokale kriminalpræventive arbejde, som blev sikret med den sidste år vedtagne politireform.
I Socialdemokratiet er vi samtidig tilfredse med, at lovforslaget alene sigter på at hæve bødesatserne og ikke sænke grænsen for frihedsstraf.
Ligeledes er vi tilfredse med, at den gældende praksis, hvor der gælder en halvering af de bøder, unge under 18 år får, og også en halvering af de bøder, personer med særlig lav indtægt får, opretholdes.
Endelig mener vi, at det er helt rigtigt at lempe straffen for særligt udsatte grupper med vedvarende afhængighed af stoffer.
Det er et rigtigt skridt, og vi håber på, at det er et udtryk for en ændret opfattelse i regeringen af, hvordan denne gruppe skal håndteres.
Som et andet element indeholder lovforslaget et forslag om at gøre det strafbart for anholdte og fængslede personer uretmæssigt at besidde eksempelvis mobiltelefon i arresthus og i lukket fængsel.
Samme ændring sker, som det allerede har været fremme, for besøgende og udefrakommende, så begge grupper nu kan straffes med bøde eller fængsel i op til 6 måneder, hvis man eksempelvis smugler en mobiltelefon ind til en indsat.
Problemet er stort for Kriminalforsorgen, som det også er omtalt i lovforslaget.
Mobiltelefoner og andet kommunikationsudstyr kan forhindre og obstruere efterforskning, og Socialdemokratiet støtter derfor det her tiltag, men samtidig, som den foregående ordfører var inde på, muligheden for at foretage legemsundersøgelse, selvfølgelig efter de gældende regler, hvor der, som vi ved i dag, også er en læge tilstede.
På den baggrund kan Socialdemokratiet støtte forslaget.